Turmo di Komti

La Turmo di Komti (en l'Italiana: Torre dei Conti) esas 29 metri alta mezepokala turmo en la centro di Roma, sur l'angulo di Largo Corrado Ricci e la Voyo di la Komti. Ol esas un de la cirkume 50 turmi ankore stacant en la Roma, de la cirkume 200 a 300 simila turmi dum la mezepoko.

Historio
La Turmo di Komti ja plufortigesis en la 9ma yarcento. La hodiala turmo esis konstruktigita da papo Inocentius la 3ma en 1203 e 1216 por ilua familio Komti di Segni (segun l'urbeto Segni, ck. 50 kilometri sudeste de Roma). La poeto Petrarca deskriptis la turmo quale  Turris illa toto orbe unica, “ta turmo, ulo unika en la tota mondo”.

Dum la tempo la turmo domajeskis plura foyi:

En 1349 Roma frapesis da ter-tremo destruktinta la klosho-turmi di baziliki 'Santa Maria Maggiore e San Paolo fuori le Mura. La turmi delle Milizie e dei Conti perdis olia maxim supra parto, qua pose esis nelojebla.

En 1561 la travertina kovrilo di Turmo di Komti deprenesis ed aplikesis a la Porta Pia, pordego konstruktigita da papo Pius la 4ma sur la fino di la hodiala voyo XX Settembre.

Nur en 1620 la turmo restauresis, ma pos mem ne du yardeki sequis nova ter-tremi, la maxim alta parto devis esar demolita. La restanta parto (nun 29 metri alta) suportesis ye fino di la 17ma yarcento per du forta kontraforti ed plusa adjuntesis en 1930.

Pos la ter-tremi di la 17ma yarcento la turmo ne plu lojesis, ol servis kom stokeyo di ligno-karbo e feno por karg-animali qui portis chari di vino ed altra produkturi de Castelli Romani al urbo. Dum la fashismo til 1943 ol esis uzata da la Federuro di Nacional Arditi di Italia, partisanal uniono di elito-soldati. Pos la duesma mondo-milito urbala servi trovis plaso en l'edifico. Pos 2006 ol esis vakua e neglektita.

La 3ma di novembro 2025, dum restauro di la turmo, la planko-suli dil etaji krulis, tale truifant en l' extera muro. La kauzo probable esis penetrint aquo-guti e kresko di planti en la murihttps://www.lemonde.fr/international/article/2025/11/04/torre-dei-conti-a-rome-un-ouvrier-decede-dans-l-effondrement-de-la-tour-medievale_6651545_3210.html.

Referi

Kategorio:Historio di Roma
Kategorio:Edifici e strukturi en Roma